Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2008, oddiel VIII – Európsky ombudsman



Úradný vestník L 252 , 25/09/2010 S. 102 - 103



Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2008, oddiel VIII – Európsky ombudsman EURÓPSKY PARLAMENT, so zreteľom na všeobecný rozpočet Európskej únie na rozpočtový rok 2008 [1], so zreteľom na konečnú ročnú účtovnú závierku Európskych spoločenstiev za rozpočtový rok 2008 – zväzok I (C7–0179/2009) [2], so zreteľom na výročnú správu európskeho ombudsmana pre orgán udeľujúci absolutórium o vnútorných auditoch vykonaných v roku 2008, so zreteľom na výročnú správu Dvora audítorov o plnení rozpočtu za rozpočtový rok 2008 spolu s odpoveďami inštitúcií [3], so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES [4], so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [5], a najmä na jeho články 50, 86, 145, 146 a 147, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu (A7-0070/2010), 1. konštatuje, že v roku 2008 mal európsky ombudsman (ďalej len ombudsman) k dispozícii viazané rozpočtové prostriedky v celkovej výške 9 miliónov EUR (2007: 8,2 milióna EUR) s mierou využitia 91,51 %, čo je menej ako priemer ostatných inštitúcií (95,67 %); 2. konštatuje, že Dvor audítorov vo svojej výročnej správe uviedol, že v súvislosti s ombudsmanom audit nedal podnet na žiadne významné pripomienky; 3. konštatuje pretrvávajúci rast v období od roku 2003 do roku 2008, keď sa viazané rozpočtové prostriedky zdvojnásobili zo 4,4 milióna EUR na 9 miliónov EUR a vzrástol počet pracovných miest z 31 na 57 (v roku 2009 došlo k nárastu o ďalších 6 pracovných miest), pričom počet sťažností vzrástol z 2436 na 3346 a počet novootvorených vyšetrovaní z 253 na 293; konštatuje, že kým počas posledných troch rozpočtových rokov sa počet pracovných miest nezvýšil, zvýšenie na 63 pracovných miest v roku 2009 bolo plánované; konštatuje tiež, že momentálne, po vnútornej reštrukturalizácii v roku 2008, je 24 z 57 pracovných miest určených na analýzu sťažností a uskutočňovanie vyšetrovaní (právny útvar) a 31 pracovných miest je určených na registráciu, distribúciu a následné opatrenia týkajúce sa sťažností, ako aj na akékoľvek ostatné činnosti priamo nesúvisiace s hlavnou činnosťou (útvar administratívy a financií); 4. opätovne pripomína, že rámcová dohoda o spolupráci uzavretá na dobu neurčitú medzi ombudsmanom a Európskym parlamentom, ktorá nadobudla platnosť 1. apríla 2006, ustanovuje, že Európsky parlament zabezpečí určité administratívne služby vrátane budov, IT, komunikácií, právneho poradenstva, zdravotníckych služieb, školení, prekladov a tlmočenia; 5. berie na vedomie prioritné oblasti vymedzené útvarom vnútorného auditu, najmä audit postupu verejného obstarávania vrátane následných krokov k nedokončeným akciám, postup audítorskej kontroly grantov a dokončenie auditov za rok 2007 a podanie správ o týchto auditoch; víta zistenia, najmä pripomienku, že postup verejného obstarávania sa značne zlepšil a že dve otvorené akcie z auditu za rok 2005 sa zlepšili, ako aj pripomienku, že postup udeľovania grantov je v súlade s regulačným rámcom a zásadami transparentnosti a riadneho finančného hospodárenia; 6. poznamenáva však, že vnútorný audit tiež odhalil oblasti s možnosťou ďalšieho zlepšenia, najmä spisy o postupoch obstarávania by mali obsahovať kompletnejšie informácie, úpravy termínu dodania by sa mali povoľovať len vo výnimočných prípadoch, lepšie plánovanie harmonogramu postupov verejných súťaží, nesúrodé doložky v zmluvách by sa mali opraviť pred podpísaním zmluvy; očakáva, že ombudsman podnikne nadväzujúce opatrenia k týmto otázkam a bude o nich informovať Európsky parlament vo svojej správe o činnosti; 7. víta rozhodnutie ombudsmana zverejniť výročné vyhlásenie o záujmoch ombudsmana a skutočnosť, že vyhlásenie je zverejnené na internetovej stránke ombudsmana; 8. opakuje svoju požiadavku, aby ombudsman do svojej správy o činnosti zahrnul kapitolu, v ktorej uvedie podrobnosti o opatreniach nadväzujúcich na predchádzajúce rozhodnutia Európskeho parlamentu o absolutóriu, ktoré prijal počas roka. [1] Ú. v. EÚ L 71, 14.3.2008. [2] Ú. v. EÚ C 273, 13.11.2009, s. 1. [3] Ú. v. EÚ C 269, 10.11.2009, s. 1. [4] Ú. v. EÚ C 273, 13.11.2009, s. 122. [5] Ú. v. ES L 248, 16.9.2002, s. 1. --------------------------------------------------